ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογίών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την αξιολόγηση και τη διαχείριση του περιβαλλοντικού θορύβου - ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Εισαγωγή

Το άρθρο 251 παράγραφος 2 στοιχείο γ) της συνθήκης περί ιδρύσεως της Ευρωπαϊκής Κοινότητας ορίζει ότι η Επιτροπή γνωμοδοτεί για τις τροπολογίες που προτάθηκαν από το Ευρωπαϊκό Κοινοβούλιο στη δεύτερη ανάγνωση. Η Επιτροπή παραθέτει κατωτέρω τη γνώμη της επί των 10 τροπολογιών που προτάθηκαν από το Κοινοβούλιο.

2. Ιστορικό

- Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (COM(2000)468): 26 Ιουλίου 2000

- Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: 14 Δεκεμβρίου 2000

- Ημερομηνία γνωμοδότησης της Οικονομικής και Κοινωνικής Επιτροπής: 29 Νοεμβρίου 2000

- Ημερομηνία γνωμοδότησης της Επιτροπής των Περιφερειών: 14 Φεβρουαρίου 2001

- Ημερομηνία κατά την οποία η Επιτροπή ενέκρινε την τροποποιημένη της πρόταση: (λόγω του μικρού χρονικού διαστήματος που μεσολάβησε μεταξύ της πρώτης ανάγνωσης του Ευρωπαϊκού Κοινοβουλίου - 14/12/2000 - και της πολιτικής συμφωνίας του Συμβουλίου επί κοινής θέσης - 18/12/2000, η Επιτροπή δεν είχε την ευκαιρία να εγκρίνει τροποποιημένη πρόταση)

- Ημερομηνία κατά την οποία το Συμβούλιο καθόρισε την κοινή θέση του: 7 Ιουνίου 2001

- Ημερομηνία κατά την οποία το ΕΚ παρέλαβε την κοινή θέση: 13 Ιουνίου 2001

- Ημερομηνία κατά την οποία η Επιτροπή ανακοίνωσε την άποψή της για την κοινή θέση (SEC(2001)892 τελικό): 8 Ιουνίου 2001

Στις 3 Οκτωβρίου 2001, το Ευρωπαϊκό Κοινοβούλιο, κατά τη δεύτερη ανάγνωσή του, ενέκρινε 10 τροπολογίες. Το Κοινοβούλιο υποστηρίζει κυρίως ότι πρέπει να προταθεί από την Επιτροπή επί μέρους οδηγία, η οποία να καθορίζει οριακές τιμές για τον θόρυβο από συγκεκριμένες πηγές, τροποποιεί το χρονοδιάγραμμα της κοινής θέσης και επανεισάγει ορισμένες φράσεις από τη διατύπωση της αρχικής πρότασης της Επιτροπής.

3. Σκοπός της πρότασης

Ο περιβαλλοντικός θόρυβος αποτελεί σοβαρό πρόβλημα υγείας, το οποίο μειώνει την υγεία και την ποιότητα ζωής περισσοτέρων από 90 εκατομμυρίων ανθρώπων στην ΕΕ. Η Επιτροπή συμφώνησε να αναλάβει δράση για την αντιμετώπιση του προβλήματος, στην Πράσινη Βίβλο του 1996 με τίτλο "Μελλοντική πολιτική για τον θόρυβο". Στόχος της παρούσας πρότασης είναι να αποτελέσει κοινή βάση για την αντιμετώπιση του προβλήματος του θορύβου σε ολόκληρη την ΕΕ. Οι αρχές στις οποίες βασίζεται είναι παρόμοιες με εκείνες στις οποίες βασίζονται και άλλες γενικές οδηγίες περιβαλλοντικής πολιτικής:

- Παρακολούθηση του περιβαλλοντικού προβλήματος. με την απαίτηση να μάς υποβάλουν τα κράτη μέλη δεδομένα θορύβου για τους μεγάλους οδικούς και σιδηροδρομικούς άξονες, αεροδρόμια και πολεοδομικά συγκροτήματα, με χρήση των εναρμονισμένων δεικτών θορύβου Lden και Lnight. Με αυτούς τους κοινούς δείκτες θα καταστεί δυνατόν να καταστρώσουμε έναν στρατηγικό χάρτη θορύβου, στον οποίο θα φαίνεται ο αριθμός ατόμων που ενοχλούνται και που παρουσιάζουν διαταραχές του ύπνου, αντιστοίχως.

- Κατάρτιση τοπικών σχεδίων δράσης. εναπόκειται στις αρμόδιες αρχές να τα καταρτίσουν και να τα δημοσιεύσουν, με στενή συμμετοχή του κοινού. Τα μέτρα που λαμβάνονται στο πλαίσιο των εν λόγω σχεδίων δράσης επαφίενται πλήρως στη διακριτική ευχέρεια των αρμόδιων αρχών, αλλά πρέπει να δημοσιεύονται, ακόμη και σε περίπτωση που αποφασίζεται να μην αναληφθεί καμμία δράση.

- Ενημέρωση του κοινού και συνεννόηση με αυτό. σύμφωνα με τις αρχές της Σύμβασης του Aarhus.

Χάραξη μακροπρόθεσμης στρατηγικής της ΕΕ, η οποία περιλαμβάνει στόχους για τη μείωση του αριθμού των ατόμων που υφίστανται επιβλαβή επίδραση από τον θόρυβο, μακροπρόθεσμα, και αποτελεί ένα πλαίσιο εντός του οποίου μπορεί να αναπτυχθεί η υφιστάμενη κοινοτική πολιτική για τη μείωση του θορύβου από συγκεκριμένες πηγές.

4. Γνώμη της Επιτροπής επί των τροπολογιών του Ευρωπαϊκού Κοινοβουλίου

Στις 3 Οκτωβρίου 2001, το Ευρωπαϊκό Κοινοβούλιο ενέκρινε 10 τροπολογίες. 6 τροπολογίες έγιναν εξ ολοκλήρου δεκτές από την Επιτροπή (τροπολογίες 4, 18, 30, 31, 32 & 35). Οι υπόλοιπες 4 τροπολογίες (τροπολογίες 3, 11, 20 & 33) δεν μπορούν να γίνουν δεκτές.

4.1. Τροπολογίες που έγιναν δεκτές από την Επιτροπή

* Η Επιτροπή δέχεται την τροπολογία 4, η οποία επαναφέρει τη διατύπωση της αρχικής πρότασης της Επιτροπής για τους στόχους της οδηγίας, που ορίζονται στο άρθρο 1 ("για την αποφυγή, πρόληψη ή περιορισμό των δυσμενών επιπτώσεων στην ανθρώπινη υγεία από έκθεση"), εις αντικατάσταση του κειμένου της κοινής θέσης ("για την καταπολέμηση, βάσει ιεράρχησης προτεραιοτήτων, των επιδράσεων της έκθεσης").

* Η Επιτροπή δέχεται τις τροπολογίες 30, 31, 32 & 35, με τις οποίες επιδιώκεται να επαναφερθούν εν μέρει τεχνικές προδιαγραφές για τη χαρτογράφηση του θορύβου από την αρχική πρόταση της Επιτροπής. Με τις τροπολογίες αυτές, θα υπάρξει δυνατότητα καλύτερης προστασίας των ήσυχων περιοχών, ενώ ταυτοχρόνως επιδιώκεται συμβιβασμός με το Συμβούλιο.

* Με την τροπολογία 18 επιδιώκεται να επαναφερθεί η αρχική προθεσμία, που προτάθηκε από την Επιτροπή, για την παροχή από τα κράτη μέλη πληροφοριών σχετικά με τα πολεοδομικά συγκροτήματα και τις υποδομές, που αφορά η δεύτερη φάση της χαρτογράφησης του θορύβου. Η Επιτροπή είναι σε θέση να υποστηρίξει την τροπολογία 18. Ωστόσο, θα πρέπει να δοθεί κάποια προσοχή στη εν γένει λογική συνέπεια του χρονοδιαγράμματος της οδηγίας, ώστε να αποφευχθούν ανακόλουθες ή ακατάλληλες προθεσμίες (αφού τροποποιήθηκε μόνον αυτή η προθεσμία).

4.2. Τροπολογίες που δεν έγιναν δεκτές από την Επιτροπή

* Οι τροπολογίες 3 και 33 παρεμβάλλουν, στην αιτιολογική σκέψη 4 και στο άρθρο 1, νέες ρήτρες, με την υποστήριξη της υποβολής προτάσεων από πλευράς Επιτροπής, εντός τριών ετών από τη θέση σε ισχύ της οδηγίας, για "επί μέρους οδηγίες που θεσπίζουν δεσμευτικές προδιαγραφές ποιότητας για όλες τις πηγές εκπομπών θορύβου". Όπως ήδη αναφέρθηκε κατά τη συζήτηση στο Κοινοβούλιο, η Επιτροπή πιστεύει ότι θα ήταν πρώιμο να εξετασθεί ο καθορισμός νέων οριακών τιμών, πριν καταστρωθούν οι χάρτες θορύβου - δηλαδή, πριν είναι διαθέσιμες συγκρίσιμες πληροφορίες σχετικά με την έκθεση στον θόρυβο των πληθυσμών σε ολόκληρη την Ευρώπη. Συν τοις άλλοις, οι εκφράσεις "προδιαγραφές ποιότητας" και "όλες τις πηγές εκπομπών θορύβου" δεν προσδιορίζονται στο συγκεκριμένο πλαίσιο της προτεινόμενης οδηγίας. Για τους λόγους αυτούς, η Επιτροπή δεν είναι σε θέση να δεχθεί τις τροπολογίες 3 και 33.

* Με την τροπολογία 11 επαναφέρεται η υποχρέωση να χρησιμοποιούνται οι κοινοί δείκτες θορύβου Lden και Lnight για τον ηχητικό σχεδιασμό και την ηχητική οριοθέτηση θορύβων. Το Συμβούλιο συμφώνησε ότι πρέπει να χρησιμοποιούνται κοινοί δείκτες μόνον για τον σκοπό της στρατηγικής χαρτογράφησης θορύβου (συνολική αξιολόγηση της κατάστασης που επικρατεί στα κράτη μέλη όσον αφορά την έκθεση στον θόρυβο, στην οποία περιορίζεται τώρα η οδηγία), ενώ η εκτίμηση της ανάγκης για μεγαλύτερη εναρμόνιση των δεικτών (ήτοι, για τον ηχητικό σχεδιασμό και την ηχητική οριοθέτηση θορύβων) μετατέθηκε στη ρήτρα αξιολόγησης του άρθρου 11. Για τον λόγο αυτόν, η Επιτροπή δεν είναι σε θέση να υποστηρίξει την τροπολογία 11.

* Με την τροπολογία 20 διαγράφεται η προσέγγιση κατά δύο φάσεις για σχέδια δράσης κατά του θορύβου από οδικούς και σιδηροδρομικούς άξονες. ωστόσο, διατηρείται αυτή η προσέγγιση για τους χάρτες θορύβου. Αυτό θα καταλήξει στην κατάρτιση σχεδίων δράσης για "μικρούς" οδικούς και σιδηροδρομικούς άξονες, χωρίς τις πληροφορίες από τους χάρτες θορύβου - των οποίων η προετοιμασία δεν θα είναι υποχρεωτική κατά την πρώτη φάση. Επομένως, η τροπολογία 20 ενδέχεται να εισαγάγει ανακολουθίες, στις οποίες θα προσκρούσει η εφαρμογή της οδηγίας. Για τον λόγο αυτόν, η Επιτροπή δεν είναι σε θέση να υποστηρίξει την τροπολογία 20.

5. Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της, όπως προαναφέρεται.